Povzetek mnenja evropskega nadzornika za varstvo podatkov o predlogu uredbe Evropskega parlamenta in Sveta o spremembi Uredbe (EU) 2018/1727 Evropskega parlamenta in Sveta v zvezi z zbiranjem, zavarovanjem in analizo dokazov, povezanih z genocidom, hudodelstvi zoper človečnost in vojnimi zločini, v Eurojustu

(Celotno besedilo tega mnenja je na voljo v angleščini, francoščini in nemščini na spletišču ENVP www.edps.europa.eu)

(2022/C 214/08)

Evropska komisija je 25. aprila 2022 objavila predlog uredbe Evropskega parlamenta in Sveta o spremembi uredbe o Eurojustu v zvezi z zbiranjem, zavarovanjem in analizo dokazov, povezanih z genocidom, hudodelstvi zoper človečnost in vojnimi zločini, v Eurojustu.

ENVP priznava nujno potrebo po odpravi omejitev sedanjega Eurojustovega sistema vodenja zadev, ki vplivajo na njegovo sposobnost, da podpira ter krepi usklajevanje in sodelovanje med nacionalnimi preiskovalnimi organi in organi kazenskega pregona pri najhujših mednarodnih kaznivih dejanjih, vključno s tistimi, ki so bila morda storjena po vojaškem napadu Rusije na Ukrajino 24. februarja 2022. V zvezi s tem ENVP ugotavlja, da je Komisija že predlagala razširitev sedanje ureditve sistema Eurojusta za vodenje zadev v zvezi z dejavnostmi Eurojusta na področju preiskav in pregona terorističnih kaznivih dejanj. V okviru navedenega predloga sta predvidena posodobitev sistema vodenja zadev in digitalizacija izmenjave informacij med pristojnimi nacionalnimi organi in Eurojustom.

ENVP ugotavlja, da bi bilo v predlogu predvideno odstopanje glede hrambe podatkov v zvezi z genocidom, hudodelstvi zoper človečnost in vojnimi zločini zunaj sistema vodenja zadev, začasne narave, avtomatizirana zmogljivost za upravljanje in hrambo podatkov pa naj bi bila integrirana v nov sistem vodenja zadev, ki naj bi bil vzpostavljen s predhodnim predlogom. Glede na to, da so sedanje okoliščine izjemne, predlagana rešitev pa novost, ji bo ENVP med svojimi nadzornimi dejavnostmi v zvezi z Eurojustom namenil posebno pozornost.

Cilj tega mnenja je zagotoviti zakonodajalcu EU konstruktivne nasvete, da ne bi bila ogrožena raven varstva podatkov, ki jo zagotavlja že uredba o Eurojustu. Glede na navedeno ENVP podaja več priporočil glede:

— Eurojustovega zbiranja in izmenjave dokazov;

— varnosti avtomatizirane zmogljivosti za upravljanje in hrambo podatkov;

— rokov za dostop do podatkov, shranjenih v avtomatizirani zmogljivosti za upravljanje in hrambo podatkov;

— povezave s členom 90 uredbe EU o varstvu podatkov.

1. UVOD IN OZADJE

1. Agencija Evropske unije za pravosodno sodelovanje v kazenskih zadevah (Eurojust) podpira nacionalne organe, pristojne za preiskave in pregon v zvezi s hudimi kaznivimi dejanji, za katera je pristojen Eurojust v skladu z Uredbo (EU) 2018/1727 (1) („uredba o Eurojustu“). Med temi kaznivimi dejanj so genocid, hudodelstva zoper človečnost in vojni zločini.

2. Evropska komisija je 25. aprila 2022 objavila predlog uredbe Evropskega parlamenta in Sveta o spremembi uredbe o Eurojustu v zvezi z zbiranjem, zavarovanjem in analizo dokazov, povezanih z genocidom, hudodelstvi zoper človečnost in vojnimi zločini, v Eurojustu („predlog“).

3. Komisija je že prej predlagala razširitev sedanje ureditve sistema Eurojusta za vodenje zadev v zvezi z dejavnostmi Eurojusta na področju preiskav in pregona terorističnih kaznivih dejanj ter izboljšanje delovanja evropske pravosodne protiteroristične evidence pri Eurojustu (2). V navedenem okviru sta predvidena tudi posodobitev sistema vodenja zadev in digitalizacija izmenjave informacij med pristojnimi nacionalnimi organi in Eurojustom (3).

4. Namen predloga je Eurojustu omogočiti, da zbira, zavaruje in analizira dokaze v zvezi z genocidom, hudodelstvi zoper človečnost, vojnimi zločini in povezanimi kaznivimi dejanji ter, kadar je to potrebno in primerno, omogoči njihovo izmenjavo ali jih kako drugače da na voljo pristojnim nacionalnim ali mednarodnim pravosodnim organom, zlasti po vojaškem napadu Rusije na Ukrajino 24. februarja 2022, ki je brez primere (4).

5. To mnenje ENVP je izdano kot odgovor na posvetovanje Evropske komisije dne 6. maja 2022 v skladu s členom 42(1) uredbe EU o varstvu podatkov. ENVP pozdravlja sklic na to posvetovanje v uvodni izjavi 18 predloga.

7. SKLEPNE UGOTOVITVE

17. Glede na navedeno ENVP podaja naslednja priporočila: (1) v preambulo naj se doda izjava, da ni cilj predloga uvesti obveznost za nacionalne organe, da morajo z Eurojustom izmenjati informacije in dokaze; (2) v predlog naj se vključi navodilo glede razlage besedila „kadar je to potrebno in primerno“; (3) v uvodno izjavo 13 predloga naj se vključi sklic na varnostne določbe člena 91 poglavja IX uredbe EU o varstvu podatkov; (4) roke za hrambo podatkov naj se poveže z roki hrambe, ki jih določa že člen 29 uredbe o Eurojustu; (5) pojasni naj se povezava med na novo uvedenim odstavkom 8 člena 80 uredbe o Eurojustu in členom 90 uredbe EU o varstvu podatkov.

Bruselj, 13. maja 2022 Wojciech Rafał WIEWIÓROWSKI

(1) Uredba (EU) 2018/1727 Evropskega parlamenta in Sveta z dne 14. novembra 2018 o Agenciji Evropske unije za pravosodno sodelovanje v kazenskih zadevah (Eurojust) ter nadomestitvi in razveljavitvi Sklepa Sveta 2002/187/PNZ (UL L 295, 21.11.2018, str. 138).

(2) Predlog uredbe Evropskega parlamenta in Sveta o spremembi Uredbe (EU) 2018/1727 Evropskega parlamenta in Sveta ter Sklepa Sveta 2005/671/PNZ v zvezi z digitalno izmenjavo informacij v primerih terorizma, COM(2021) 757 final, 1. december 2021.

(3) ENVP je v zvezi z navedenim predlogom izdal svoje formalne pripombe 26. januarja 2022.

(4) Glej obrazložitveni memorandum predloga, COM(2022) 187 final, str. 2.